विधान श्रेष्ठको अलराउण्डर प्रदर्शनमा सेलो तेल क्लबस्तरीय क्रिकेट प्रतियोगिताको दोस्रो दिन अरण्यज्योति क्रिकेट क्लबले सांग्रिला क्रिकेट क्लबलाई ६७ रनले पराजित गरेको छ । कप्तान विधान श्रेष्ठले पहिले व्याटिङ रोज्दै क्रिजमा उत्रिदाँ अरण्यज्योतिले १ सय ९८ रनको लक्ष्य बनाउँदा उनी अर्धशतक पुरा गर्न तीन रनले चुक्न पुगे । ५० बल खेलेर अरण्यज्योतिलाई उकास्न महत्वपूर्ण योगदान दिएका उनले चार चौका र एक छक्का हिर्काउँदै ४७ रनको पारी खेले । उनीसँगै भीम पुनले पनि ८० बलको सामना गर्दै ४४ रन बनाए । उनको इनिङमा छ चौका सामेल रह्यो । बलिङ तर्फ भने रविन पाण्डेले २० रन खर्चिएर दुई विकेट लिए।
